《先春赋梅一首》
宋代·陈棣

与客到先春，衰思觉飞越。
时当万卉凋，似补群花阙。
始信元化功，生意何曾辍。
却疑钧天宴，群仙委佩玦。
不数藐姑仙，神肤莹水雪。
癯然抱清幽，卓尔负奇绝。
生香巧藏密，静艳羞容悦。
阳萌知独复，岁寒见孤洁。
我来觞其下，坐对垂垂发。
头白不待摧，颜赪为尔设。
因思年少时，高枝手攀折。
林逋与何逊，妙语谁优劣。
老矣吟事悭，人笑心如铁。
何当夜深来，更年梢头月。

作者简介：宋处州青田人，字鄂父。陈汝锡子。以父荫为桐川掾，官至潭州通判。其诗于南渡之初，已先导宋季江湖之派，大都平易近情，不失风旨。有《蒙隐集》。